Α.Σ. Σαρακηνός Βόλου

Ο **Αθλητικός Σύλλογος Άνω Βόλου «Σαρακηνός»** είναι ποδοσφαιρικός σύλλογος του Βόλου και ιδρύθηκε το 1951. Τα χρώματα του Σαρακηνού είναι κόκκινο και μαύρο. Ο Σαρακηνός έχει την έδρα του στην συνοικία Αγία Παρασκευή του Βόλου. Διαθέτει ιδιόκτητο γήπεδο στη συνοικία αυτή, απέναντι από τις εργατικές πολυκατοικίες. 

Την περίοδο 2012–13 δημιουργήθηκε τμήμα γυναικείου μπάσκετ το οποίο δεν υπάρχει πλέον. Ήταν η πρώτη φορά στην ιστορία του συλλόγου, που ιδρύθηκε κάποιο άλλο αγωνιστικό τμήμα εκτός του ποδοσφαιρικού.

## Ιστορία
### Η ίδρυση, το πρώτο πρωτάθλημα και η άνοδος στην Α΄ κατηγορία
Το 1951 οι κάτοικοι της τότε κοινότητας της  Αγίας Παρασκευής (η οποία εκείνη την εποχή ήταν εκτός του πολεοδομικού συγκροτήματος του Βόλου) ίδρυσαν τον Σαρακηνό δίνοντας επίσημη υπόσταση στην ποδοσφαιρική δραστηριότητα της περιοχής που υπήρχε και προπολεμικά με την ανεπίσημη ομάδα *Αετός Αγίας Παρασκευής*. Την περίοδο 1951–52  συμμετείχε στο πρωτάθλημα της Β΄ κατηγορίας Ε.Π.Σ. Θεσσαλίας στην παρθενική του εμφάνιση και μάλιστα το κατέκτησε αήττητος. Δεν κέρδισε την άνοδο αφού κάτι τέτοιο δεν προβλεπόταν από την προκήρυξη της Ε.Π.Σ. Θεσσαλίας. Το ρόστερ εκείνη την περίοδο αποτελούσαν οι: Ζίγρας (τερματοφύλακας), Διάλας Ι, Σιούρας, Διάλας ΙΙ, Μπαλασκώνης, Μαλλακασιώτης, Νταφίλιας Ι, Νταφίλιας  ΙΙ, Κώστογλου, Τσόχας, Μπάρτζος, Στάχτος, Κόκκινος, Δραγογιάννης, Κόγκας. Την περίοδο 1954–55 κατέκτησε το πρωτάθλημα της Β΄ κατηγορίας για δεύτερη φορά. Αντιμετώπισε σε διπλό αγώνα διαβάθμισης τον Κένταυρο Βόλου νικώντας και τις δυο φορές (3-2 εκτός (γήπεδο Αναύρου) και 8-0 εντός (γήπεδο Νίκης). Έτσι κέρδισε την άνοδο του στην Α΄ κατηγορία στην οποία παρέμεινε για 5 συνεχόμενες χρονιές.

### Δεκαετία του 1960
Η ανατολή της δεκαετίας του 1960 βρήκε τον Σαρακηνό αγωνιζόμενο στην Β΄ κατηγορία. Την περίοδο 1966–67 γνώρισε τον υποβιβασμό στην Γ΄ κατηγορία, στην οποία αγωνίστηκε την αμέσως επόμενη περίοδο 1967–68 κατακτώντας το πρωτάθλημα και παράλληλα την επιστροφή του στην Β΄ κατηγορία. Την περίοδο 1969–70 κατέκτησε το πρωτάθλημα της Β΄ κατηγορίας για τρίτη φορά και επανήλθε στην Α΄ κατηγορία 10 χρόνια μετά την τελευταία του εμφάνιση στην κατηγορία αυτή.

### Εθνικές κατηγορίες
Ο Σαρακηνός έχοντας δημιουργήσει μια αξιόλογη ομάδα αγωνίστηκε συνεχόμενα στην Α΄ κατηγορία ως την σεζόν 1977–78 οπότε και έφτασε στον τελικό του Κυπέλλου Ε.Π.Σ. Θεσσαλίας χάνοντας το Κύπελλο από τον Γ.Σ. Αλμυρού. Την περίοδο 1978–79 στέφθηκε πρωταθλητής Α΄ κατηγορίας κερδίζοντας την άνοδο του για πρώτη φορά σε Εθνική κατηγορία.   Την περίοδο 1979–80 συμμετείχε στην Γ΄ Εθνική κατηγορία (Εθνικό Ερασιτεχνικό Πρωτάθλημα), καταλαμβάνει την 18η θέση (σε σύνολο 20 ομάδων) και υποβιβάζεται στα τοπικό πρωτάθλημα της Ε.Π.Σ.Θ. Την περίοδο 1980–81 τερμάτισε στην 2η θέση της Α΄ κατηγορίας πίσω από τον Ρήγα Φεραίο και κερδίζει για δεύτερη φορά την άνοδο σε Εθνική κατηγορία καθώς εκείνη την χρονιά προβιβάζονταν δυο ομάδες από την Ε.Π.Σ. Θεσσαλίας. Την περίοδο 1981–82 συμμετείχε για δεύτερη φορά φορά στην Γ΄ Εθνική κατηγορία (Εθνικό Ερασιτεχνικό Πρωτάθλημα), καταλαμβάνει την 13η θέση (σε σύνολο 16 ομάδων) αλλά δυστυχώς υποβιβάζεται και πάλι. Παράλληλα φτάνει για δεύτερη φορά ως φιναλίστ  στον τελικό του Κυπέλλου Ε.Π.Σ.Θ. χάνοντας το Κύπελλο από τον Ρήγα Φεραίο. Την περίοδο 1990–91 κατέκτησε για δεύτερη φορά το πρωτάθλημα της Α΄ κατηγορίας της Ε.Π.Σ. Θεσσαλίας και ανέβηκε για τρίτη φορά σε Εθνική κατηγορία. Tο ματς Σαρακηνός-Τοξότης την τελευταία αγωνιστική έκρινε τον πρωταθλητή. O Σαρακηνός τελευταία αγωνιστική ήθελε ισοπαλία και την πήρε (2-2: 43’ Αναστασίου, 88’ Μανώλης - 1’, 72’ Φράγγος) και εξασφάλισε τον τίτλο (με 42 βαθμούς έναντι 40 του Τοξότη) και την άνοδο στη Δ’ Εθνική σε ένα ματς παρουσία 3.000 φιλάθλων και με διαιτητή Α’ Εθνικής τον Πειραιώτη Βαγγέλη Συμιακό. Παράλληλα φτάνει για τρίτη φορά ως φιναλίστ στον τελικό του Κυπέλλου Ε.Π.Σ. Θεσσαλίας χάνοντας το Κύπελλο από τον Γ.Σ. Αλμυρού στην διαδικασία των πέναλντι . Την περίοδο 1991–92 συμμετείχε στην Δ΄ Εθνική Κατηγορία, υποβιαβάστηκε όμως αφού καταλαμβάνει την 16η θέση (σε σύνολο 20 ομάδων). Την περίοδο 1994–95 στέφεται για πρώτη φορά Κυπελλούχος της Ε.Π.Σ. Θεσσαλίας νικώντας στον τελικό τον Αστέρα Ρυζομύλου. Την περίοδο 1996–97 υποβιβάστηκε στην Β΄ κατηγορία, στην οποία αγωνίστηκε την επόμενη χρονιά (26 χρόνια μετά την τελευταία του συμμετοχή στην κατηγορία αυτή) και άμεσα κέρδισε την επάνοδο του στην Α΄ κατηγορία. Την περίοδο 2006–07 υποβιβάστηκε στην Β' κατηγορία αλλά την επόμενη χρονιά κατέκτησε το πρωτάθλημα της Β΄ κατηγορίας και κερδίζει την επάνοδο του στην Α΄ κατηγορία.

### Σύγχρονη ιστορία
Την διετία 2013–2015, επί προεδρίας Βασίλη Τζέκα, ο Σαρακηνός κατάφερε την μεν πρώτη χρονιά να βρεθεί ένα βήμα από την επάνοδο του στην Γ΄ Εθνική χάνοντας ουσιαστικά την άνοδο στο ματς εναντίον του Πυράσου Νέας Αγχιάλου μέσα στην Νέα Αγχίαλο ενώ την δεύτερη χρονιά να ξαναπάει σε τελικό Κυπέλλου σχεδόν μετά από 20 χρόνια χάνοντας όμως το Κύπελλο από την Α.Ε. Διμηνίου. Το πιο σημαντικό όμως είναι ότι κατάφερε για πρώτη φορά στην νεώτερη ιστορία του συλλόγου να έχει στις ακαδημίες του τριψήφιο αριθμό παιδιών. Την περίοδο 2024–25 κατέκτησε το πρωτάθλημα της Ε.Π.Σ. Θεσσαλίας και πήρε μέρος στο ειδικό πρωτάθλημα ανόδου, στο οποίο πήρε την άνοδο στην Γ΄ Εθνική μετά από 43 χρόνια και την επάνοδο στις εθνικές κατηγορίες μετά από 34 χρόνια.

## Τίτλοι
* **Πρωτάθλημα [[Ένωση Ποδοσφαιρικών Σωματείων Θεσσαλίας|Α΄ κατηγορίας ΕΠΣ Θεσσαλίας]]**
** Πρωταθλητής (3) : 1978–79, 1990–91, 2024–25
* **Πρωτάθλημα [[Ένωση Ποδοσφαιρικών Σωματείων Θεσσαλίας|Β΄ κατηγορίας ΕΠΣ Θεσσαλίας]]**
** Πρωταθλητής (4) : 1951–52, 1954–55, 1969–70, 2007–08
* **Πρωτάθλημα [[Ένωση Ποδοσφαιρικών Σωματείων Θεσσαλίας|Γ΄ κατηγορίας ΕΠΣ Θεσσαλίας]]**
** Πρωταθλητής (1) : 1967–68
* **Κύπελλο [[Ένωση Ποδοσφαιρικών Σωματείων Θεσσαλίας|ΕΠΣ Θεσσαλίας]]**
** Κυπελλούχος (1) : 1994–95

## Αγωνιστική πορεία

## Παλιοί ποδοσφαιριστές
Ο σημαντικότερος παίκτης που ανέδειξε η ομάδα είναι ο Βασίλης Καραΐσκος, που αγωνίστηκε σε ΟΦΗ - Παναθηναϊκό, ενώ τα τελευταία χρόνια εργάζεται σαν προπονητής σε ομάδες της Κρήτης. 

Επίσης, ιδιαίτερα γνωστοί στο ποδόσφαιρο της περιοχής είναι ο Γιάννης Πουργιανός που έπαιξε στην ομάδα στα τέλη της δεκαετίας του 1960 και στη συνέχεια σε Ολυμπιακό Βόλου και Νίκη Βόλου, οι  Πολίτης και Μαρτίου που πήγαν στην Νίκη Βόλου το 1985, ο Γιάννης Φασουράκης που πήγε επίσης στη Νίκη Βόλου το 1998 και ο αείμνηστος τερματοφύλακας Νίκος Μπούσιας (1947–1998), ο οποίος σαν σιδηρουργός που ήταν -παράλληλα με το ποδόσφαιρο- κατασκεύασε ο ίδιος την περίφραξη του γηπέδου αλλά και όλες τις απαραίτητες εργασίες. Η οικογένεια Αδαμάκου έχει γράψει ιστορία στο σύλλογο, καθώς για δυο γενιές τον τροφοδοτεί με ποδοσφαιριστές, όπως τα αδέλφια Γιώργος και Γιάννης και τα παιδιά τους Αντώνης και Αντώνης, οι οποίοι εν συνεχεία προσέφεραν και ως παράγοντες. Ο επιθετικός Βασίλης Φώττας διακρίθηκε με το Σαρακηνό πριν μετεγγραφεί στο Ρήγα Φεραίο Βελεστίνου με τον οποίο σημείωσε 6 γκολ σε έναν αγώνα Δ΄ Εθνικής με αντίπαλο τον Βελισσάριο Ιωαννίνων την περίοδο 1996–97. Πριν οριστικοποιηθεί όμως η επικείμενη τότε μετεγγραφή του στην ομάδα της Βέροιας (Α΄ Εθνικής, ένα τροχαίο ατύχημα που είχε του άφησε μόνιμη αναπηρία στο χέρι. Από τον Σαρακηνό έπαιξαν στον Ολυμπιακό ο τερματοφύλακας Δημήτρης Καραΐσκος και ο Νίκος Καραΐσκος, ο Βασίλης Μαλακασιώτης, ο Αλέξης Μαλακασιώτης και ο Απόστολος Ταμπακόπουλος.

## Παραπομπές


## Πηγές
* Γιάννης Σαϊμπής, υπό έκδοση έρευνα της ιστορίας του Μαγνησιώτικου ποδοσφαίρου
* Βασίλης Ζηνέλης, δημοσιογράφος 
* Νίκος Δημ. Νικολαΐδης, "Από τη Γ΄ Εθνική στο Περιφερειακό" (2012, ηλεκτρονική έκδοση)
* Εφημερίδες "Θεσσαλία", "Ταχυδρόμος", "Αθλητική Ηχώ", "Σπορ του Βορρά".

## Εξωτερικοί σύνδεσμοι
* Σελίδα του Σαρακηνού στο Facebook

Κατηγορία:Αθλητικοί σύλλογοι Μαγνησίας
Κατηγορία:Ιδρύσεις αθλητικών συλλόγων το 1951
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1951